
PROCEMIUM. 

(Quamvis  multi  et  quidem  eruditi  scriptores 
argumentum  hujus  tentaminis  tractarunt,  nihilo¬ 
minus  de  Hydrocephalo  dissertationem  perscribe¬ 
re  ausus  sum.  Neque  tamen  aliquid  novi  aut 
exquisiti  proferre  speravi ;  sin  autem  mandato 
Almse  Academiae  Edinhurgenae  obtemperavero, 
et  meipsum  studia  minime  omnino  neglexisse 
pro  certo  posuero,  pretium  operae  praestabitur. 

Historia  Morbi. — Hoc  malum  temporibus 
etiam  ab  antiquissimis  extitisse  videtur,  siquidem 
Pater  ipse  Medicinas  Hippocrates  id  nequa¬ 
quam  ceu  novum  aut  rarum  memoravit.  Neque 
alterutro  sexui  prae  altero  parcit ;  vix  enim  an  in¬ 
ter  infantes  saltem  mares  an  foeminae  eo  saepius 
laborent,  dici  potest ,  idem  malum  vero  sub  aeta¬ 
tem  puberem  puellas  multo  saepius  quam  pueros 
aggredi  Morgagni  et  Burns  auctores  sunt. 
Quinetiam,  quamvis  infantilem  aetatem  praeci¬ 
pue  adoritur,  rarius  enim  puberes  invadit,  atta¬ 
men  neque  aetas  constans  neque  senilis  ab  ejus 
aggressionibus  immunitate  fruitur.  Intra  annum 
vero  secundum  et  decimum,  plerumque  in  con¬ 
spectum  edit. 

De  Indiciis. — Stadia,  a  plerisque  auctoribus 
qui  huic  rei  operam  suam  dedere,  tria  proposita 
sunt. 

Primum  ab  aegritudine  quadam  sive  molestia  in¬ 
cipit,  adeo  generali,  ut  de  nihilo  praecipue  aeger 
conqueratur ;  sed  cibi  potionisque  appetitus  haud 
parum  deficit ;  neque  ludi  soliti  ut  antea  placent ; 
neque  exercitationes  corporis  consuetae  sine  fatiga¬ 
tione  et  fastidio  tolerari  possunt.  Dolor  deinde 

capitis  lentus  et  hebes,  praesertim  sincipitis,  pau- 
latim  ingravescit,  cujus  quoque  oculi  aliquatenus 
participes  evadunt,  lucisque  stimulum  simul  aegre 
ferunt.  Lingua  fit  albida  et  arescit,  atque  non- 
nunquam  aphthae  os  ipsum  obsidere  reperiuntur. 
Facies  colore  rubriore  suffunditur,  cutis  magnopere 
incalescit.  Pulsus  arteriarum  plurimum  acceleran¬ 
tur,  adeo  ut  saepe  intra  horae  minutum  centies  et 
vicies  vel  etiam  centies  et  quadragies  micent. 
Sitis  saepe,  nausea,  et  vomitus  aliquando  impor¬ 
tunus,  adsunt,  aegrumque  molestum  habent. 
Partes  etiam  corporis  diversae,  veluti  abdomen 
et  artus,  dolores  sentiunt ;  et  alvus  interdum  pa¬ 
rum  vel  nihil  reddit,  dejectionesque,  etiam  pur¬ 
gantibus  satis  validis  adhibitis,  difficillime  mo¬ 
ventur  ;  interdum,  tamen,  contra,  alvi  fluxus  su¬ 
pervenit,  at  quod  dejicitur  plerumque  colorem  vi¬ 
ridem  prae  se  fert,  vel  ad  fusciorem  spectat.  Spi¬ 
ritus  difficilis  est.  Somnus,  si  omnino  adest, 
somniis  inquietis  multum  turbari  videtur,  et  in¬ 
fans  saepe  frendet,  nares  vellicat,  et  haud  raro, 
cum  ejulatu  acri  et  arguto,  ex  somno  quasi  do¬ 
lore  subito  et  interno  cietur.  Neque  mens  ipsa 
incolumis  effugit,  sed  enim,  uti  solet,  corporis  sui 
comitis  arctissimi  mala  participat ;  indoles  enim 


«i 

4 


DE  HYDltOCEPHALO  ACUTO. 


animi  varia,  difficilis  et  morosa  evadit,  et  iracun¬ 
dia  pariter  ac  moestitia  sine  causa  evidente  solito 
crebriores  fiunt. 

Secundum  stadium ,  plerumque  iisdem  signis 
quae  in  primo  conspiciuntur,  post  paucos  dies  in¬ 
gravescentibus  denotatur.  Sic  dolor  capitis  gra- 
vior  et  magis  circumscriptus  respiratioque  tractu 
difficilior  instant.  Calor  corporis  universi  mul¬ 
tum  intenditur.  Neque  alvus  solvitur,  neque 
dejectiones,  si  ullae  descendant,  sibi  aspectum  sa¬ 
niorem  vindicant. 

Quaedam,  tamen,  in  hoc  hydroeephali  tempore, 
ab  indiciis  prioris,  non  modo  vehementia  et  gra¬ 
du,  sed  etiam  genere,  discrepant  et  mutantur. 
Pulsus,  enim,  antea  naturali  debilior  et  celerior 
factus,  jam  eodem  tardior,  vel  plane  naturalis  fit ; 
sed  non  ita  facile  excitandus  ac  in  conditione 
adeo  aegra  et  malis  obsessa  par  esset  expectare. 
Jam  oculorum  conditiones  insolitae  observantur : 
strabismus,  plerumque  contortione  introrsum, 
nonnunquam  distortione  extrorsum,  spectante  su¬ 
pervenit  ;  visus  quoque  saepe  fit  duplex,  adeo  ut 
aeger  de  rebus  duabus  visis,  ubi  unica  tantummo¬ 
do  debet  esse,  conqueratur.  Strabismus  nunc 
oculo  alteri,  nnnc  utrisque,  simul  incumbit.  Pu- 

pillae  item  dilatatae  manent,  neque  raro  hydrocc- 
phalicus  nunc  oculis  omnino  capitur.  Neque 
oculi  aegri,  dum  dormitat,  penitus  clauduntur  ; 
interdum,  per  temporis  aliquod  respiratio  fere 
prorsus  supprimi  videtur,  denique,  vero,  suspirio 
maxime  profundo  edito,  redux  evenit.  Sopor  vel 
etiam  coma  jam  signa  praegressa  excipit,  nec  potest 
aeger  e  statu  lethaeo  facile  suscitari,  et  siquando 
oculos  allevet,  et  debiliter  astantes  circumspiciat, 
mox  in  torporem  eundem  relabi tur.  Faciem  vi¬ 
cibus  alternis  vel  rubor  suffundit,  vel  pallor  occu¬ 
pat,  aut  altera  gena  rubescit,  dum  altera  pallida 
manet.  Convulsiones  lateris  alterius  aliquando 
superveniunt ;  et  quamvis  prius  cibi  inappetentia 
adfuerit,  jam  aeger  quicquid  cibi  vel  potionis  por¬ 
rigitur,  nisu  voraci  assumit,  vel  etiam  vas  denti¬ 
bus  confringit.  Halitus  oris  a  Whyttio  cele¬ 
berrimo,  in  hoc  mali  stadio  et  sequente,  plurimum 
foetere  dicitur. 

Stadium  tertium. —  Pulsus  in  primo  tempore 
praeter  naturam  velox,  in  secundo  saepe  naturali 
tardior,  in  tertio  celerrimus,  evenit :  adeo  qui¬ 
dem  ut,  intra  liorae  minutum,  cor  et  arteriae  cen¬ 
ties  et  sexagies,' vel  etiam  ducenties,  micant;  ne¬ 
que  haec  velocitas  subito  sed  sensim  accedit.  Ar- 

tuum  vellicationes  spasmodicae  augescunt ;  sen¬ 
sorii  functiones,  si  non  comate  reprimantur,  mul¬ 
tum  turbelae  sentiunt,  et  intervalla  a  sopore  pro- 
fundo  percepta  delirium  fere  occupat.  Frigora 
aut  calores  corpus  permeant.  Spiritus  valde  la¬ 
borat,  et  cum  stertore  absolvitur  ;  sphincteres 
ani  et  vesicae  solvuntur.  Deglutitio  difficillime, 
si  omnino,  peragitur.  Epistaxis,  lacrymarum 
profusio  invita,  et  oculorum  vacillatio,  nonnun- 
quam  sequuntur.  Sudor  tenax  et  viscidus  super 
membra  erumpit.  Convulsiones  superveniunt; 
aegrumque  tot  miseriis  defatigatum,  morte  fere 
optanda  e  medio  tollunt. 

Hunc  quidem  decursum  hydrocephalus  acutus 
plerumque  peragit ;  in  diversis,  autem,  hoc  mor¬ 
bo  laborantibus,  diversa  signa  nascuntur  ;  et  pro¬ 
fecto  haec  ipsa,  de  quibus  cupra  dictum  est,  non- 
nunquam,  neque  ordine  eodem,  neque  vehemen¬ 
tia,  neque  diuturnitate  pari,  sese  proferunt ;  quae 
tamen  hic  speciatim  recensere  longum  esset. 

De  Causis. — In  hoc  morbo,  hae  pariter  ac  in 
aliis  complurimis,  in  proximam,  praedispon entes 
et  excitantes,  distributae  sunt. 

De  Causa  proxima,  in  plerisque  morbis,  saepe 
multum  ambigitur ;  et  in  hoc  quidem  parum  de 
illa  inter  medicos  etiam  celeberrimos  convenit. 
Quidam  enim  hoc  malum  ex  nihil  alio,  nisi  ef¬ 
fusione  hydropica  simplice  constare  contendunt ; 
et  quantitatem  laticis  aquosi  in  ventriculis  cere¬ 
bri  post  mortem  repertam  debilitati,  et  toni,  si 
ita  dicere  licet,  defectui  arteriarum  exhalantium 
attribuunt,  unde  copia  humoris  ex  ostiis  relaxa¬ 
tis  effunditur,  major  quam  absorbentia  haurire 
queant.  Neque  hic  argumenti  conspectus  omni¬ 
no  absimilis  est,  si  in  memoriam  revocamus  hy- 
drocephalum  saepissime  in  leucophlegmaticis,  et 
in  pluribus  familiae  ejusdem  eodem  corporis  habi¬ 
tu,  strumoso  puta,  praeditis  accidere.  Alii,  con¬ 
tra,  inflammationem  actionemque  exhalantium  ob 
excitationem  quamlibet  auctam,  affectum  prima¬ 
rium,  causamque  proximam,  esse  asseverant.  Haec 
quoque  opinio,  certe  ab  iis  inflammationis  indi¬ 
ciis,  quae,  cadavere  inciso,  observantur,  nonnihil 
confirmationis  atque  roboris  deducit.  In  hoc, 
fortasse,  ut  pn  multis  aliis  exemplis,  ubi  de  re 
quavis  acrius  disceptatur,  verum  in  medio  est,  ne¬ 
que  ab  extremo  alterutro  nimium  recedit.  Quia, 
scilicet,  in  quibusdam,  hic  morbus  cum  anasarca 

generali  apparet,  neque  ulla  inflammationis  aut 
excitationis  signa,  sed  potius  debilitatis  et  lan¬ 
guoris  conspiciuntur ;  et  contra  nonnunquam  py- 
rexia,  calor  cutis  praeter  modum,  faciei  rubescen¬ 
tia,  et  alia  quae  congestionem  et  incitationem 
subsequentem  indicant,  praesto  sunt ;  cum  hae  res 
se  ita,  temporibus  aut  constitutionibus  diversis 
liabeant,  me  judice,  dicere  haud  nefas  est,  hydro- 
cephalum  nunc  ob  hanc,  nunc  ob  illam  causam 
moveri,  eosque  (neve  tales  desunt)  multum  aber¬ 
rare,  qui  regulae  haud  factis  comprobatae,  “■  Eun¬ 
dem,  scilicet,  morbum  usque  ab  eadem  causa 
proxima  proficisci,”  nimis  religiose  obsequuntur. 

De  Causis  prcedisponentibus. — Quoniam  in¬ 
fantuli  hoc  morbo  dirissimo  adeo  saepe  plectun¬ 
tur,  nonne  licet,  aliquid  huic  aetati  proprium  sub- 
esse,  quod  det  proclivitatem,  suspicari  ?  Caput 
ipsum  in  infantibus,  imo  etiam  a  primis  corporis 
fundamentis  jactis,  multo  magis  et  citius  quam 
partes  caeterae,  pro  rata  parte,  evolvitur ;  cere¬ 
brumque,  omni  quidem  aetate  molle  et  tenellum, 
in  hac  prae  aliis  cunctis  delicatum  existit,  ideo- 
que  vim  actionis  vasorum  quovis  casu  auctae  mi¬ 
nus  facile  quam  alias  patitur.  Hinc  fit  fortasse 
ut  juniores  vivaces,  quibus  est  ingenium  praecox, 

vel  corporis  incrementum  praematurum,  huic 
morbo  nonnihil  obnoxiores  videantur.  Oh  ean¬ 
dem  cerebri  teneritudinem,  omnisque  stimuli  sen- 
sibilitatem  acrem,  morbi  partes  corporis  diversas, 
et  forsitan  satis  remotas  infestantes,  hoc  per  con¬ 
sensum  ita  afficiunt,  ut  ibi  congestiones  sangui¬ 
neae  cumulentur,  quae  tandem  hydrocephalum  in¬ 
ducant.  Hinc  fortasse  accidit,  ut  haud  raro 
morbum  de  quo  agimus,  hepatis  et  intestinorum 
conditioni  morbosae  supervenire,  vel  eandem  co¬ 
mitari,  conspiciamus. 

Habitus  debilis  congenitus,  vel  etiam  strumo¬ 
sus  haereditarius,  adeo  saepe  hydrocephalum  prae¬ 
gredi  observatur,  ut  merito  pro  causa  praedispo- 
nente,  etiam  praecipua  in  plurimis  exemplis,  ha¬ 
beatur. 

De  Causis  excitantibus  parum  constat,  quo¬ 
niam  effusio  in  ventriculos  omniaque  inde  oriun¬ 
da  mala,  in  exemplis  complurimis,  sine  ulla  cau¬ 
sa,  quae  vel  ante  mortem  praedicari,  vel  ex  cadave¬ 
ris  incisione  detegi  possit,  accedere  observantur. 
Saepe  tamen  ab  injuriis  externis,  veluti  vi  capiti 
illata,  oriri  dicitur.  Necnon  a  tumoribus  scirrho¬ 
sis  vel  excrescentiis  cerebri  substantiam  irritanti¬ 
bus,  functionesque  ejus  impedientibus,  ortum 

procul  dubio  aliquando  ducit.  Irritationes  quo¬ 
que  variae,  veluti  a  dentitione  aut  a  vermibus  ca¬ 
nalem  intestinorum  infestantibus,  in  statu  corpo¬ 
ris  universi  adeo  mobili,  ut  infantibus  adest,  ca¬ 
pitis  hydropem  civisse,  nec  immerito  existiman¬ 
tur.  Nonnulli  auctores  quoque  hunc  morbum 
solitis  exinanitionibus  vel  praegressis  profluviis,  ve¬ 
luti  urinae,  sudoris,  &c.  subito  cohibitis ;  itemque 
ulceribus  incaute  sanatis,  et  nimis  cito  exsiccatis ; 
necnon  lymphaticorum  rupturae,  referunt ;  quam¬ 
vis  profecto  ex  his  causis  suppositis,  multae  con¬ 
jectura  et  ratione  potius  quam  rebus  factis  et  com¬ 
pertis,  et  exemplis  bene  comprobatis,  innituntur. 
Quicquid  autem  actionem  exhalantium  nimis 
intendat,  vel  potestatem  absorbentium  imminuat, 
vel  fortasse  utrumque  effectum  simul  praestat, 
verisimile  est  idem  hydrocephalum  in  constitu¬ 
tione  jam  proclivi  facta  excitare  posse. 

.•  jj  '  ;0UCT  **'  tf®  4  fy fi  i  a  uj  t  *  tr<vff *  *  1 

De  Diagnosi. — Hic  multo  dolore  fatendum 
est,  diagnosin  in  stadio  primo,  ubi  maxime  e  re 
nostra  est  eam  quam  certissime  instituere,  quam 
in  caeteris  redditu  multo  difficiliorem  esse.  Sin 
autem  ad  res  quasdam  huic  morbo  proprias  sedu¬ 
lo  respiciatur,  medicum  cautem  et  artis  apollina- 

ris  exercitatiorem,  in  errorem  esse  incasurnm  vix 
metuendum  est. 

A  V erminatione,  quamvis  liis  morbis  utrisque 
febris  lenta,  anorexia,  capitis  dolor,  delirium,  con¬ 
vulsiones,  auctore  Whyttio,  signa  communia 
sunt ;  Hydrocephalus  febre  sua,  quam  in  vermina¬ 
tione,  graviore  et  magis  regulari,  cutis  ardore  fe¬ 
brili  intensiore,  nausea  et  vomitu  magis  impor¬ 
tunis,  discernitur.  Infantibus  quoque  verminatio¬ 
ne  laborantibus  alvus  plerumque  soluta  est,  la¬ 
bium  superius  alaeque  nasi  cum  quodam  pruritu 
turgent,  quod  rarissime,  si  unquam,  in  Hydroce- 
phalo  acuto  spectatur. 

Ab  irritatione  Dentitionis,  fluxu  salivae  aucto, 
aspectu  gingivarum,  alvo  vel  jam  soluta  vel  me¬ 
dicamentis  facile  parente,  dignoscitur.  Quin  et 
dentientes  digitos  in  os  impingunt,  neque  ut  in 
nostro  morbo  manus  ad  caput  allevant. 

Phrenitis,  quae  hydrocephalum  in  aspectu  ge¬ 
nerali  haud  ita  male  refert,  pyrexiam  habet  ar- 
dentiorem,  impetum  magis  repentinum,  dolores 
saeviores,  delirium  ferocius,  causasque  dissimiles. 

F  ebres  infantum  remitteps,  remissionibus,  quam 
febris  hydrocephali,  magis  distinctis,  matutinis 
praecipue,  gaudet. 

De  Phognosi. — Eventus  huius  morbi  cre- 
berrime  lethalis,  praesagium  faustum  saepe  edere 
vetat,  praesertim  in  stadiis  provectioribus,  post¬ 
quam  effusio  aquosa  facta  fuerit ;  tunc,  enim, 
signa  felicissima  saepe  spem  blandam  medici  pari¬ 
ter  ac  amicorum  omnino  fallunt,  et  exitu  inspera¬ 
to  deperdunt.  Haud  raro,  in  gradu  morbi  fu¬ 
nestissimo,  ubi  mors  fere  statim  expectabatur, 
aegerulus  in  somnum  mollem  et  inturbatum  inci¬ 
dit  ;  post  temporis  spatium  naturale  expergisci- 
tur,  valde,  ut  videtur  in  melius  mutatus ;  oculi 
aspectum  solitum  vivacem  recipiunt;  dolor  capi¬ 
tis  decedit ;  puer  ludos  consuetos  repetit ;  et 
cuncta  sanitatem  perfectam  cito  recuperandum 
pollicentur  ;  imo  etiam  tumor  bregmatis  prius 
effusione  interna  factus  subsidit,  et  absorptionem 
accidisse  indicare  videtur.  Sed  eheu !  quid  poste¬ 
rum  est  ?  inter  laetitiam  necessariorum,  inter  gra¬ 
tulationes  amicorum,  inter  spes  medici  ipsius  et 
guadia  fallacia,  signa  graviora  subito  revertuntur, 
et  mors  ipsa,  intra  horas  quadraginta  octo,  vel 
etiam  passu  multo  celeriore,  aggreditur. 

Si,  vero,  morbus  tantummodo  incipiens  exis- 
tit ;  si  febris  remediis  prospere  cedit ;  si  denique 
sudor  profusus  vel  urinae  profluvium  insolitum 

acciderit,  aliquid  sperare  forte  fortuna  licebit ; 
saltem,  neque  sympathia  cum  afflictis  humana, 
neque  fama  medicinas  sinunt,  quodvis  remedii  in- 

tentatum  praetermittere,  quod,  si  mala  penitus  tol- 
Iere  nequeat,  tamen,  indiciis  molestissimis  suble¬ 
vatis,  's v0avouriuv  certe  morituro  conciliet. 

■  >i  \ i  f  A  /i i'.1  *  *  , 

De  Propiiylaneos  et  Curationis  Con¬ 
siliis. — Cum  in  omnibus  morbis,  tum  in  hoc 
vel  praecipue,  ob  curationes  raro  peractas,  multo 
melius  est  periculum  impendens  praecavere,  quam 
ejusdem  postquam  accesserit  curationem  sperare, 
ideoque  a  prophylaxi  incipiendum  est.  Siquan¬ 
do,  ob  proclivitatem  in  quadam  familia  haeren¬ 
tem,  veluti  si  ex  ea  unus  vel  alter  hoc  morbo  jam 
antea  laboraverit,  reliquis  metuere  decet,  ad  om¬ 
nia  quae  eandem  corrigant,  multo  magis  si  signa, 
quae  hydrocephali  praenuncia  sunt,  sese  prodide¬ 
rint,  confugiendum  est.  Si  alvus  fuerit  astricta, 
vel  functiones  hepatis  impeditae,  cathartica,  et 
quae  deobstruentia  habentur,  adhibere  oportet ; 
et  inter  haec,  conditionis  viscerum  chylopoetico- 
rum  ratio  imprimis  habenda  est.  Fonticuli  in 
collo  saepe,  ubi  suspicio  manifestior  est,  prosunt. 
Calor  nimius  vel  frigus  immodicum,  vel  utique 

vices  subitae  tempestatis,  injuriaeque  externae,  pa¬ 
riter  fugienda.  Vestitus  idoneus,  victus  regula¬ 
ris  et  satis  nutriens,  aer  purus,  et  denique  cuncta, 
quae  valetudinem  generalem  vel  bonam  faciunt, 
vel  ita  conservant,  sedulo  praecipienda  sunt. 

Quum  tamen  neque  cura,  quod  ad  victum  et 
regimen,  neque  quod  ad  medicinam  attinet,  ad 
morbum  antevertendum  satis  valuerit,  et  signa 
haud  incerta  Hydrocephali  manifesta  evadunt, 
mala  depellere,  quae  arcere  nequaquam  potuimus, 
conari  oportet.  In  stadio  primo,  ubi  morbus 
maxime,  vel  uti  quidam  ferunt,  tantummodo  me¬ 
dicinae  patet,  si  signa  inflammationis  internae 
eduntur,  sanguis  certe  detrahi  debet ;  et  detractio, 
quod  ad  copiam  et  modum  attinet,  pro  vehemen¬ 
tia  indiciorum  phlogisticorum  est  regenda. 

Si  aeger  infans  est  et  debilior,  fortasse  hirudi¬ 
nes  capiti  apponere  sufficiet ;  sin  autem  robus¬ 
tus  est,  et  paulo  aetate  provectior,  talis  ratio  san¬ 
guinem  mittendi  vix  satis  efficax  et  certa  existi¬ 
matur  ;  ideoque  venaesectio,  forsan  etiam  jugularis, 
vel  applicatio  cucurbitularum  cum  ferro,  usurpan¬ 
da  est. 

Siquando  morbus  a  conditione  intestinorum 
male  sana  oriri,  vel  cum  ea  conjungi  videtur ; 

vel  solummodo  ad  impetum  humorum  caput  ver¬ 
sus,  nova  derivatione  horum  instituta,  ideoque 
effectus  congestionis  internae  minuendos,  purgan¬ 
tia  necessaria  fient,  et  statim  post  sanguinis  mis¬ 
sionem  adhiberi  debent.  Catharsis  per  Jalapam 
cum  Submuriate  Hydrargyri,  aut  Supertartratem 
Potassae  cum  Cambogia  vel  Scammonio,  optime 
peragetur  ;  et  gradus  effectuum  ab  aspectu,  odore, 
caeterisque  qualitatibus  manifestis,  dejectionum 
cognoscendus  est.  Hydrargyrum  tantis  copiis, 
ut  ptyalismus  induceretur,  datum,  in  stadio  se¬ 
cundo  plurimum  proficere  ipse  conspexi.  Et 
haec  medicamenta  quidem  ita  praecipere  decet,  ut 
faecum  evacuatio  plena  et  diurna  efficiatur. 

In  omnibus  hydrocephali  temporibus,  epispasti- 
ca  multum  et  merito  laudata  sunt.  V esicatori- 
um  magnum,  capiti,  capillitio  abraso,  admotum, 
exinanitionem  humoris  e  vasis  capitis  instituendo, 
plurimum  prodest ;  et  superficies  nudata,  vesica- 
torio  discisso,  cerato  sabinae  vel  lyttae,  vel,  uti 
nonnulli  volunt,  Unguento  Hydrargyri,  oblini 
debet,  ut  bonus  depletionis  effectus  quam  diutis¬ 
sime  sustentetur.  Si,  vero,  melius  in  exemplis 
nonnullis  videatur,  capiti  raso  frigus,  per  aquam 
gelatam,  vel  pannos  ex  aethere  et  aqua  succidos, 

admovere,  emplastra  vesicatoria  nuchae  applicen- 

Pulveris  sternutatorii,  quoque,  ad  depletionem 

per  nares  promovendam,  aliquando  profuerunt, 
et  sibi  igitur  animi  attentionem  jure  vindicant. 

Quinetiam  aura  electrica  per  ictus  leviores  bis 
die  caput  transmissos,  cum  beneficio  usurpata  est, 
ideoque  tentamine  saltem  digna  videtur,  in  iis 
praesertim  ubi  debilitas  subesse,  vel  revera  mor¬ 
bum  induxisse  putetur. 

Digitalis,  quippe  quae  in  aliis  effusionibus  hy¬ 
dropicis  procul  dubio  prosit,  in  hac  quoque  ten- 
tata  est ;  at  effectus  ejus  incerti  sunt ;  et  siquan¬ 
do  aliquid  boni  effecerit,  an  id  per  vim  suam  diu¬ 
reticam,  an  potestatem  vires  et  actionem  cordis 
et  arteriarum  minuendi  peragat,  minime  adhuc 
inter  scriptores  convenit. 

Quas,  Cadavere  aperto,  videntur. — 
Aqua  inter  ventriculos  copia  majore  vel  minore, 
in  exemplis  diversis,  cumulata  saepissime  videtur. 
Quantitas  profecto  ab  unciis  paucis  ad  sextarios 
aliquot  variat ;  ejusdem  naturae  ac  ea  quae  in  aliis 
cavis  organis  reperitur,  esse  apparet.  In  quibus¬ 
dam,  in  sero  effuso  nonnihil  lymphae  coagulabilis 

observatur,  et  ubi  copia  major  est,  cerebri  remol- 

litio  simul  conspicitur. 

In  multis  nulla  inflammationis  indicia  scalpel¬ 
lo  monstrantur  :  in  multis  autem  quaedam  punc- 
*  ta  parvula  et  rubra  in  haemisphaerio  secto  obser¬ 
vari  possunt,  venaeque  membranarum  in  super¬ 
ficie  cerebri,  et  ventriculis  obductarum,  sanguine 
nigricante  congestae. 

Ubi  seri  effusi  copia  haud  ita  magna  est,  sub¬ 
stantia  cerebri  nunc  indurata,  nunc  remollita,  vi¬ 
detur. 

Jam,  bona  venia,  et  auspiciis  faventibus,  liceat 
hanc  Dissertationem  ad  finem  perducere.  Si  quid 
praetermiserim,  vel  si  aliter  offenderim,  correctio¬ 
nis  haud  impatiens  ero. 


FINIS. 

